
Nyarlathotep... haosul târâtor... eu sunt ultimul... eu voi 
spune vidului ascultător... 

Nu-mi amintesc limpede când a început, dar s-a întâmplat 
cu luni în urmă. Tensiunea generală era înspăimântătoare. 
Unei perioade de frământări politice și sociale i se mai 
adăuga o teamă stranie, care plutea în aer, faţă de un pericol 
fizic hidos. Un pericol ce plana pretutindeni, o asemenea 
primejdie ce ar putea fi imaginată numai sub apăsarea 
teribilelor fantasme ale nopţii. Îmi aduc aminte că oamenii se 
plimbau de colo-colo cu chipuri palide și îngrijorate, șoptind 
avertismente și profeţii pe care nimeni nu îndrăznea să le 
repete în mod conștient sau să recunoască în adâncul 
sufletului că le-ar fi auzit. Un sentiment de vină monstruoasă 
se abătuse asupra ținutului și, din adâncul abisurilor dintre 
stele, suflau curenţi reci care-i făceau pe bărbaţi să se 
înfioare în locurile întunecate și singuratice. Se simţea o 
alterare demonică în succesiunea anotimpurilor - căldura 
toamnei zăbovea extrem de târziu, și pe fiecare îl încerca 
senzaţia că lumea, ba poate chiar întregul Univers, trecuse 
de sub controlul zeilor sau a forţelor cunoscute sub cel al 
zeilor sau forțelor neștiute. 

Si tocmai atunci, Nyarlathotep aparu din Egipt. Cine era el, 
nu știa nimeni, dar era de vita veche și arăta ca un faraon. 


Felahii au îngenuncheat când l-au văzut, deși nu puteau 
spune de ce. El zicea că se trezise la viaţă din întunecimea a 
douăzeci și șapte de veacuri și că auzise mesaje din locuri 
inexistente pe planeta noastră. 

In ţinuturile civilizaţiei intră Nyarlathotep, oaches, zvelt si 
sinistru, cumpărând mereu instrumente din sticlă și metal, ca 
să le combine în unelte și mai stranii. Vorbea mult despre 
științe, despre electricitate și psihologie, oferind spectacole 
de o asemenea forţă încât își lăsa spectatorii fără grai, deși îi 
aduceau o faimă nemăsurată. Oamenii se îndemnau unul pe 
altul să se ducă să-l vadă pe Nyarlathotep și se cutremurau. 
Unde se ducea, Nyarlathotep alunga odihna, căci liniștea 
orelor târzii din noapte era spartă de urletele celor treziti din 
coșmaruri. Niciodată nu mai fuseseră aceste tipete o 
asemenea problemă de ordin public. Acum inteleptii aproape 
că doreau interzicerea somnului în orele târzii din noapte, 
pentru ca răcnetele cumplite din orașe să tulbure mai puţin 
palida lună, ce licărea plină de milă deasupra apelor verzi ce 
curgeau pe sub poduri și deasupra bătrânelor clopotnite 
năruite pe fundalul unui cer morbid. 


Îmi aduc aminte când Nyarlathotep a poposit în orașul meu 
- marele, vechiul, groaznicul oraș al crimelor nenumărate. 
Prietenul meu mi-a povestit de el, de fascinația si seductia 
magnetică ale revelatiilor sale, iar eu ardeam de nerăbdare 
să-i explorez și cele din urmă mistere. Amicul meu m-a 
avertizat că erau mai groaznice și mai impresionante decât 
cele mai frenetice fantezii ale mele, că ceea ce era aruncat 
pe un ecran într-o cameră întunecată prevestea lucruri pe 
care nimeni, în afară de Nyarlathotep, nu îndrăznea să le 
prorocească, și că în scânteile pe care le scuipa se lua de la 
oameni ceea ce nu se mai luase niciodată, dar care, totuși, se 
arăta numai ochilor. Am mai auzit pretutindeni că cei care-l 
întâlniseră pe Nyarlathotep vedeau priveliști pe care alţii nu 
le zăreau. 


...Era o toamnă călduroasă când m-am dus în noapte, prin 
mulțimile fremătânde, să-l văd pe Nyarlathotep. In bezna 
înăbușitoare, am urcat interminabilele scări până-n camera 


îmbâcsită. Proiectate pe un ecran, am zărit forme cu glugi 
printre ruine și chipuri galbene diabolice în spatele 
monumentelor prăbușite. Și am văzut lumea luându-se la 
trântă cu întunericul, cu valurile de distrugere din spaţiul 
primordial, învârtejindu-se, zbătându-se, luptându-se în jurul 
unui soare care se micșora și se răcea. Apoi scânteile 
începură să joace în mod uimitor în jurul capetelor 
spectatorilor, iar părul li se făcu măciucă, în vreme ce 
umbre, mai grotești decât pot eu descrie, se iviră și se 
așezară pe capete. Când eu, care aveam o fire mai rece și 
mai științifică decât restul, am mormăit un protest tremurat 
despre „impostură” și „electricitate statică”, Nyarlathotep 
ne-a scos pe toţi afară, izgonindu-ne pe scările ameţitoare, 
până-n străzile umede, fierbinţi și pustii, cufundate în miez 
de noapte. Am tipat cat am putut de tare că nu mi-era frică, 
și că niciodată nu mi-ar putea fi frică; iar ceilalţi au tipat cu 
mine, pentru a-și găsi alinarea. Ne-am jurat unii altora că 
orașul era exact la fel și încă plin de viata. lar când luminile 
electrice începură să se stingă, am înjurat compania de mai 
multe ori și am râs de mutrele bizare pe care le făceam. 

Cred că am simţit cu toţii ceva coborând din luna verzuie, 
căci în clipa în care am început să depindem de lumina ei, 
ne-am aliniat pe nesimţite și fără intenţie în formaţii ciudate 
și păream să ne cunoaștem destinațiile, deși nu indrazneam 
să ne gândim la ele. La un moment dat ne-am uitat la 
caldarâm și am descoperit dalele dislocate de iarbă, cu câte 
o rară șină de metal ruginit în locul pe unde trecuseră 
tramvaiele. Si, din nou, am văzut un vagon de tramvai, 
singuratic, fără geamuri, dărăpănat și aproape într-o rână. 
Când ne-am întors privirile spre orizont, n-am mai putut găsi 
cel de-al treilea turn de lângă râu și am observat că silueta 
celui de-al doilea avea vârful sfărâmat. Apoi ne-am separat în 
coloane înguste, fiecare dintre ele părând să fie atrasă într-o 
direcție diferită. Una dispăru pe o alee îngustă la stânga, 
lăsând în urma ei doar ecoul unui vaiet răscolitor. Alta cobori 
în șir indian printr-o intrare de metrou năpădită de buruieni, 
scoțând hohote demente de râs. Coloana mea era ademenita 
către câmpul deschis și curând simtiram o răcoare ce nu era 
a toamnei calde, căci pe măsură ce ne îndreptam alene spre 


mlaștina întunecată, zărirăm în jurul nostru licărul demonic 
al zăpezilor diavolești sub clar de lună. 

Zăpezi inexplicabile, intacte, adunate într-o singură 
direcţie, unde se întindea un golf cu atât mai întunecat cu cât 
digurile sale sclipeau mai tare sub razele lunii. Coloana 
părea într-adevăr foarte subțire pe măsură ce se tara ca-n vis 
înspre acel golf. Eu am preferat să rămân în spate, căci 
despicătura neagră în neaua luminată de razele verzui era 
înspăimântătoare si am avut impresia că aud reverberatiile 
unei tânguieli neliniștitoare, în vreme ce tovarășii mei de 
drum se făceau nevazuti. Dar puterea mea de a zăbovi era 
precară. Parcă îndemnat de cei care plecaseră mai înainte, 
am plutit pe jumătate printre titanicii nameti, dârdâind cu 
frica în suflet, înspre vortexul nevăzut al inimaginabilului. 

Tipand conștient, delirând mut - cum a fost de fapt, numai 
zeii de odinioară pot spune -, o umbră morbidă, sensibilă, 
frământându-și mâinile care nu mai sunt mâini și rotindu-se 
orbește pe lângă îngrozitoarele miezuri de noapte ale 
creaţiei în putrefacție, cadavre de lumi moarte cu rani care 
odinioară au fost orașe, vânturi funerare ce mătură stelele 
palide și le fac să licărească în adâncuri. Dincolo de lumi, 
stafii vagi ale unor lucruri monstruoase; coloane pe jumătate 
vizibile de temple nesfintite ce zac pe stânci fără nume 
dincolo de spaţiu și se înalţă în goluri ameţitoare deasupra 
sferelor de lumină și întuneric. 

Si prin acest cimitir respingător al Universului, bătaia 
înăbușită, innebunitoare a tobelor se alătură slabei, 
monotonei tânguiri a blasfematoarelor flaute din văgăuni 
inimaginabile, lipsite de lumină, de dincolo de Timp; se 
alătură detestabilelor bătăi și sunete de flaut în care 
dansează încet, greoi si absurd giganticii, tenebrosii zei 
supremi - garguiele oarbe, fără voce și fără rațiune, al căror 
suflet este Nyarlathotep. 


